EELNÕU

KOHTLA-JÄRVE LINNAVALITSUS

K O R R A L D U S

Kohtla-Järve . oktoober 2024 nr

Ühissõidukipeatuste kohanimede määramine

Kohanimeseaduse (edaspidi KNS) § 5 lõike 1 punkti 3 kohaselt on kohanimemäärajaks kohalik omavalitsus. Kohtla-Järve Linnavolikogu 29. aprilli 2021. a määruse nr 87 „Kohanime määramise kord“ §-ga 1  volitas kohanimeseaduses kohaliku omavalitsuse pädevusse antud küsimuste lahendamine Kohtla-Järve Linnavalitsusele. KNS § 6 lõigete 1 ja 2 alusel kohanime määramise korraldab ja otsuse teeb kohanimemääraja omal algatusel või füüsilise või juriidilise isiku kirjaliku taotluse alusel. Kohanimi määratakse õigusaktiga. Kohtla-Järve linna haldusterritooriumil olevate ühissõidukipeatuste kohanimed määrati Kohtla-Järve Linnavalitsuse 20. oktoobri 2015. a korraldusega nr 825 „Ühissõidukipeatuste kohanimede määramine“ (edaspidi korraldus).

Maa- ja Transpordiameti koostöös valmis “Ühissõidukipeatuste nimede määramise ja muutmise tööprotsess ja nõuded" täiendatud juhend. Selle juhendi järgi peab kohanime määramise või muutmise õigusaktis olema ära toodud kohanimi, nimeobjekti liik ning ruumikuju, mis tuleb esitada skeemil (kaardil) ja koordinaatidena. Kohtla-Järve linna ühissõidukipeatuste nimekirja andmete kontrollimise käigus selgus, et korraldus ei sisalda infot nimeobjekti liiki ja asukohakaardi kohta. Korralduse lisas esitatud andmed annavad teavet ainult peatuse nimede ja koodide kohta. Puudub ühine seos kohanimeregistri ja ühistranspordikeskusega. Kohtla-Järve linnal on mõned peatused ametlikult kehtestamata. Hetkel on need peatused kohanimeregistrisse kantud mitteametlikena.

Vastavalt KNS § 4 lõike 1 punktile 5 kohanimi peab olema määratud ühissõidukipeatusele. Kokku on üheksa peatust, millele tuleb kehtestada õigusaktiga ametlik nimi: *Veski* (mõlemal pool teed), *Ilmajaam*, *Kalevi* (mõlemal pool teed), *Oru* (mõlemal pool teed), *Oru klubi* ja *Freen*. Kõik need peatused on juba ühistranspordiregistris kasutusel. Kohtla-Järve Linnavalitsuse nimekomisjon (edaspidi nimekomisjon) otsustas 12. märtsil 2024. a lisada peatuse *Oru klubi* ühissõidukipeatuste nimekirja AS GoBus kirja (registreeritud Kohtla-Järve Linnavalitsuse dokumendiregistris 4. märtsil 2024. a numbri 8-2/738 all) alusel.

Kohanime määramine kohanimeseaduse tähenduses on kohanimemääraja poolt ametliku kohanime muutmine.

Kohtla-Järve linnas, Ahtme linnaosas asuvad bussipeatused koodidega 4400749-1 ja 4400746-1. Kohtla-Järve Linnavalitsus oli kehtestanud ametlikult peatuste nimega Tammiku. Peatuste nimi kohanimeregistris ja ühistranspordikeskuses on erinev – Tammiku ja Tammiku rist. Peatusesildil kohapeal on kirjutatud ka Tammiku. Kuid ilmselt eksisteerib see „rist“ peatusenimes sel põhjusel, et samas kõrval on Tammiku alevik, kus ka mõistagi peatus nimega Tammiku (4400748-1), mis ametlikult määratud Jõhvi Vallavalitsuse poolt. Seega on 2 samanimelist peatust ühel liinil. Arutelu käigus ühistranspordikeskusega leppisime kokku, et Kohtla-Järve Linnavalitsus määrab ametlikult peatustele 4400749-1 ja 4400746-1 nimeks „Tammiku rist“.

Peatuste kohanimi *Ahtme gümnaasium* oli muudetud Kohtla-Järve Linnavalitsuse 5. septembri 2023. a korraldusega nr 448 „Ühissõidukipeatustel kohanime muutmine“ kohanimeks *Ahtme põhikool*.

Peatuste kohanimi *Järve vene gümnaasium* oli muudetud Kohtla-Järve Linnavalitsuse 23. mai 2023. a korraldusega nr 264 „Ühissõidukipeatustel kohanime muutmine“ kohanimeks *Rahvapargi*.

Peatuste kohanimed *Puru haigla* (mõlemal pool teed), *Polikliinik* ja *Puru polikliinik* oli muudetud Kohtla-Järve Linnavalitsuse 10. märtsi 2020. a korraldusega nr 152 „Ühissõidukipeatustel kohanimede muutmine“ kohanimedeks asjakohaselt *Keskhaigla* (mõlemal pool teed), *Ravi* ja *Tervise*.

Ühissõidukipeatuste nimekirjast võeti maha järgmised peatused: *Viivikonna*, *Sillamäe tee* (mõlemal pool teed) ja *Sirgala,* sest need peatused ei asu Kohtla-Järve linna haldusterritooriumil, vaid Narva-Jõesuu linnas. Samuti võeti nimekirjast maha peatused: *Tammiku põik* (mõlemal pool teed), *Kalevi*, *Ritsika*, *Põhikool* (mõlemal pool teed), *Ehitajate* (mõlemal pool teed), sest ühistranspordikeskuse andmetel neid tegelikult ei kasutata.

Nimekomisjoni 12. märtsi 2024. a protokolliga nr 2 kinnitati muudatused. Nimekomisjon otsustas ametlikult määrata kasutusel olevad peatused, nimetada ümber nende peatuste nimed, mis ei ole seadusega kooskõlas ning tunnistada kehtetuks mittekasutatavad peatused. Haldusmenetluse käigus märgati, et 12. märtsi 2024. a nimekomisjonil määratud kohanimi on vastuolus peatuse sildiga, kaks peatust jäi eemaldamata ning otsustati ühte peatust mitte kustutada, kuna see on endiselt kasutusel. 25. septembri 2024. a kinnitati nimekomisjoni protokolliga nr 4 need muudatused.

Vastavalt Kohtla-Järve Linnavolikogu 29. aprilli 2021. a määruse nr 87 „Kohanime määramise kord“ § 2 oli 14. oktoobril 2024. a korralduse eelnõu avalikustanud Kohtla-Järve linna ametlikul veebilehel. Ettepanekute esitamise tähtaeg oli 28. oktoobri 2024. a. Antud aja jooksul laekunud ettepanekuid, märkusi ega vastuväiteid…

Lähtudes ülaltoodust ning kohaliku omavalitsuse korralduse seaduse § 30 lõike 1 punkti 2, kohanimeseaduse § 5 lõike 1 punkti 3, haldusmenetluse seaduse § 68 lõike 2 ja Kohtla-Järve Linnavolikogu 29. aprilli 2021. a määruse nr 87 „Kohanime määramise kord“ § 1 alusel Kohtla-Järve Linnavalitsus

o t s u s t a b:

1. Tunnistada kehtetuks järgmised ühissõidukipeatused:
   1. Viivikonna (4400939-1);
   2. Sirgala (4400697-1);
   3. Kalevi (4400205-1);
   4. Ritsika (4400105-1);
   5. Põhikool (4400935-1 ja 4400934-1);
   6. Ehitajate (4400102-1 ja 4400103-1).
2. Määrata Kohtla-Järve linna ühissõidukipeatuste kohanimed vastavalt lisadele.
3. Tunnistada kehtetuks Kohtla-Järve Linnavalitsuse 20. oktoobri 2015. a korraldus nr 825 "Ühissõidukipeatuste kohanimede määramine".
4. Korraldus jõustub teatavakstegemisest.

Korraldust on võimalik vaidlustada 30 päeva jooksul teadasaamise päevast arvates vaide esitamisega Kohtla-Järve Linnavalitsusele haldusmenetluse seaduses sätestatud korras või kaebuse esitamisega Tartu Halduskohtu Jõhvi kohtumajja halduskohtumenetluse seadustikus sätestatud korras.

Henri Kaselo Anna Generalova linnapea linnasekretär

**\*punasega kirjutatud tekst võib muuta**